b'\n_START_ARTICLE_\nPilkapis\n_START_PARAGRAPH_\nPilkapis, pilkapiai, \xe2\x80\x9e(su)piltas kapas\xe2\x80\x9c \xe2\x80\x93 senov\xc4\x97s balt\xc5\xb3 ir kit\xc5\xb3 pasaulio taut\xc5\xb3 laidojimo vieta._NEWLINE_Gali b\xc5\xabti atskiras pilkapis, keletas pilkapi\xc5\xb3 arba i\xc5\xa1tisas j\xc5\xb3 kompleksas._NEWLINE_Pilkapiai yra archeologijos paminklai, \xc4\xaftraukiami \xc4\xaf kult\xc5\xabros vertybi\xc5\xb3, lankytin\xc5\xb3 viet\xc5\xb3 s\xc4\x85ra\xc5\xa1us, dalykinius \xc5\xbeinynus. Jais r\xc5\xabpinasi Paminklosaugos tarnybos. Tam tikra teritorija gali b\xc5\xabti paskelbiama archeologiniu draustiniu, ribojamos veiklos bei lankymosi re\xc5\xbeimas.\n_START_SECTION_\nAkmens am\xc5\xbeiaus kapai\n_START_PARAGRAPH_\nAkmens am\xc5\xbeiaus kap\xc5\xb3 Lietuvoje randama ma\xc5\xbeai, nes \xc5\xbemon\xc4\x97s buvo laidojami po vien\xc4\x85 ten, kur klajojanti \xc5\xa1eima \xc5\xbemogaus mirties metu buvo apsistojusi ar ilgiau gyveno. Tod\xc4\x97l tokie kapai da\xc5\xbeniausiai atrandami nety\xc4\x8dia._NEWLINE_Lietuvoje neaptiktas n\xc4\x97 vienas paleolito kapas. I\xc5\xa1 mezolito tik por\xc4\x85 yra atkas\xc4\x99s archeologas Adomas Butrimas netoli Janapol\xc4\x97s. Yra \xc5\xbeinomi keli ankstyvojo neolito (Kretuono gyvenvet\xc4\x97je atkas\xc4\x97 Algirdas Girininkas)._NEWLINE_Mirusieji imti guldyti palenktais keliais, su pla\xc5\xa1takom, sud\xc4\x97tom po skruostu (kaip miegant) - tai rodo, kad su virveline kult\xc5\xabra \xc4\xaf Lietuvos teritorij\xc4\x85 atkeliavo ir nauji laidojimo papro\xc4\x8diai. V\xc4\x97liau mirusieji netgi imti laidoti tik pariestais, net prie smakro priglaustais keliais._NEWLINE_V\xc4\x97lyvojo neolito kap\xc5\xb3 rasta Kur\xc5\xa1i\xc5\xb3 nerijoje, Kauno priemies\xc4\x8diuose. \xc4\xae kapus d\xc4\x97tos \xc4\xafkap\xc4\x97s - akmeniniai kirvukai, \xc5\xbev\xc4\x97ri\xc5\xb3 dant\xc5\xb3 kibu\xc4\x8diai ar gintaro papuo\xc5\xa1alai.\n_START_SECTION_\n\xc5\xa0eimos pilkapiai\n_START_PARAGRAPH_\nPrad\xc4\x97jus verstis \xc5\xbeem\xc4\x97s \xc5\xabkiu, mirusieji imti laidoti pilkapiuose._NEWLINE_Vidurio Europoje pilkapiuose laidojo jau Virvelin\xc4\x97s keramikos kult\xc5\xabros \xc5\xbemon\xc4\x97s, tod\xc4\x97l \xc5\xa1i kult\xc5\xabra kartais vadinama ir Pilkapi\xc5\xb3 (Kurgan\xc5\xb3) kult\xc5\xabra. Baltijos kra\xc5\xa1t\xc5\xb3 rytuose paprotys mirusiuosius laidoti pilkapiuose pasiek\xc4\x97 tik \xc5\xbdalvario am\xc5\xbeiuje._NEWLINE_II t\xc5\xabkst. pr. m. e. pavien\xc4\x97s praturt\xc4\x97jusios gimin\xc4\x97s pilkapius su griautiniais kapais \xc4\x97m\xc4\x97 statytis Lietuvos, Karaliau\xc4\x8diaus pakrant\xc4\x97se. Manoma, kad \xc5\xa1eimos praturt\xc4\x97jo i\xc5\xa1 prekybos gintaru._NEWLINE_Toki\xc5\xb3, iki 30 m skersmens, 3-4 m auk\xc5\xa1\xc4\x8dio pilkapi\xc5\xb3 rasta Kretingoje, Kretingal\xc4\x97je (tyrin\xc4\x97jo archeologai Pranas Kulikauskas, A. Merkevi\xc4\x8dius), Egli\xc5\xa1k\xc4\x97se (Elena Grigalavi\xc4\x8dien\xc4\x97). Jie supilti i\xc5\xa1 sm\xc4\x97lio, molio, akmen\xc5\xb3, kartais akmenimis gr\xc4\xafstas ir visas j\xc5\xb3 pavir\xc5\xa1ius.\n_START_SECTION_\nDegtiniai kapai\n_START_PARAGRAPH_\nApie \xc5\xbdalvario am\xc5\xbeiaus vidur\xc4\xaf dabartin\xc4\x97je Lietuvos teritorijoje, kaip ir visoje Vidurio Europos \xc5\xa1iaur\xc4\x97je, mirusiuosius imta deginti. Palaikams tokiuose kapuose i\xc5\xa1 akmen\xc5\xb3 statydavo r\xc5\xabsel\xc4\xaf. Kartais urn\xc4\x85 akmenimis tik apramstydavo, o vir\xc5\xa1\xc5\xb3 u\xc5\xbedengdavo plok\xc5\xa1\xc4\x8diu akmeniu._NEWLINE_Degtini\xc5\xb3 pilkapi\xc5\xb3 rasta Paveisininkuose (P. Kulikauskas), Kernav\xc4\x97je (Aleksiejus Luchtanas), Stanai\xc4\x8duose (A. Merkevi\xc4\x8dius)._NEWLINE_Neai\xc5\xa1ku, ar juos deng\xc4\x97 neauk\xc5\xa1ti pilkapiai \xe2\x80\x93 v\xc4\x97liau jie lengvai gal\xc4\x97jo sunykti.\n_START_SECTION_\nGele\xc5\xbeies am\xc5\xbeiaus pilkapiai\n_START_PARAGRAPH_\nPaprotys deginti palaikus gyvavo apie t\xc5\xabkstantmet\xc4\xaf ir i\xc5\xa1nyko tik Gele\xc5\xbeies am\xc5\xbeiaus prad\xc5\xbeioje._NEWLINE_2004 m. duomenimis, Ryt\xc5\xb3 Lietuvoje ir i\xc5\xa1 dalies dabartin\xc4\x97je Vakar\xc5\xb3 Baltarusijoje i\xc5\xa1lik\xc4\x99 apie 390 gele\xc5\xbeies am\xc5\xbeiaus pilkapi\xc5\xb3 grupi\xc5\xb3, kuriose priskai\xc4\x8diuojama daugiau kaip 6500 pilkapi\xc5\xb3 (A. Tautavi\xc4\x8diaus duomenys su V. Vaitkevi\xc4\x8diaus papildymais). Tiesa, Nekilnojam\xc5\xb3j\xc5\xb3 kult\xc5\xabros vertybi\xc5\xb3 registro duomenys (iki 2006 m. \xc4\xaf j\xc4\xaf buvo \xc4\xafra\xc5\xa1yta apie 2000 archeologijos vertybi\xc5\xb3) d\xc4\x97l \xc4\xafvairi\xc5\xb3 prie\xc5\xbeas\xc4\x8di\xc5\xb3 tik i\xc5\xa1 dalies atspindi reali\xc4\x85 situacij\xc4\x85._NEWLINE_M\xc5\xabs\xc5\xb3 eroje net ir vakar\xc5\xb3 Lietuvoje nustota statyti sud\xc4\x97tingus statinius mirusiesiems. Kapus tik aptverdavo akmen\xc5\xb3 vainik\xc4\x97liu.'